Bodo News :  हिंद महासागर में जिस तरह से चीन लगातार अपने प्रभाव को बढ़ा रहा  है उससे निपटने के लिए भारत ने नई योजना बनाई है। टाइम्स ऑफ इंडिया की खबर  के अनुसार भारत हिंद महासागर में चीन के बढ़ते प्रभाव को कम करने के लिए  अंडमान निकोबार द्वीप समूह में अगले 10 साल में 5650 करोड़ की योजनाओं की  शुरुआत करेगा। ये तमाम प्रोजेक्ट सैन्य इंफ्रास्ट्रक्चर से जुड़े हैं  जिन्हें सरकार ने अपनी मंजूरी दे दी है। इस योजना के पूरा होने पर भारतीय  नौसेना की स्थिति हिंद महासागर में काफी मजबूत हो जाएगी। मजबूत होगी नौसेना की स्थिति भारत  सरकार ने सैन्य इंफ्रास्ट्रक्चर के जिस प्रोजेक्ट को हरी झंडी दी है उसके  तहत भारतीय सेना अतिरिक्त युद्धपोत, विमान, ड्रोन, मिसाइल बैटरी और सैनिकों  को तैनात कर सकती है। इस प्रोजेक्ट को काफी लंबे समय तक चली उच्च स्तरीय  बैठक के बाद हरी झंडी दी गई है। यह योजना मुख्य रूप से अंडमान और निकोबार  कमांड के लिए तैयार की गई है। सूत्रों के अनुसार इस योजना की समीक्षा  डिफेंस प्लानिंग कमेटी ने भी की थी, जिसके मुखिया राष्ट्रीय सुरक्षा  सलाहकार अजीत डोभाल हैं। इस कमेटी में सेना के तीनों प्रमुख भी शामिल थे।